Hondjie kry operasie ná sy met mes bygedam is | Maroela Media
Lilo is in die laer nek gesteek (Foto: DBV Bloemfontein, Facebook)
WAARSKUWING: Die foto's in die berig is grafies en kan sommige lesers en kinders ontstel.
'n Hondjie van Bloemfontein het nou hoop op 'n gelukkige toekoms in 'n liefdevolle huis nadat sy die afgelope naweek 'n operasie ondergaan het om 'n meswond in haar nek te herstel.
Die vyf maande oue Lilo se eienaar het Vrydag inspekteurs van die plaaslike Dierebeskermingsvereniging (DBV) na haar huis in 'n informele nedersetting digby Bloemfontein ontbied waar dié hondjie vermoedelik met 'n mes bygedam is.
Duán Matthee, inspekteur van die DBV in Bloemfontein, vertel die voorval het Donderdagaand gebeur toe die eienaar nie tuis was nie. Lilo was alleen by die huis.
"Iemand het toegang tot die erf verkry en Lilo het dadelik na die persoon toe gehardloop om te speel. Die indringer was nie daar om met haar te speel nie en het toe 'n mes uitgeruk en haar in die nek gesteek," vertel Matthee.
"Omdat die eienaar nie by die huis was nie, was daar niemand om Lilo te help nie. Niemand het haar hoor huil nie. Sy het heelnag in haar eie plas bloed gelê. Dit is ondenkbaar om te dink watter pyn sy moes verduur."
Die eienaar was glo besig om Lilo as 'n waghond op te lei.
"Omdat sy nou eers leer hoe om 'n waghond te wees, het sy daardie aand nog nie geweet hoe om haarself te verdedig nie. Sy is ook te liefdevol en sal eerder na die indringer toe hardloop om aandag te kry as om aggressief op te tree."
Lilo net nadat sy gesteek is (Foto: DBV Bloemfontein, Facebook)
Die messteek het skade aan die weefsel in Lilo se nek, haar een long, tragea en ander interne organe veroorsaak. Haar spiere in haar laer nek is ook afgesny.
"Sy het baie bloed verloor, maar is 'n klein vegtertjie."
Die eienaar het die volgende oggend op Lilo afgekom en dadelik die plaaslike DBV om hulp ontbied. Lilo is aan die DBV oorgeteken omdat die eienaar besef het dat sy nie die huis as waghond gaan kan beskerm nie.
"Ons het aan die eienaar verduidelik dat die aanhou van honde vir veiligheidsdoeleindes nie goed of lewensvatbaar is nie en dat Lilo met die jare gedragsprobleme sal toon. As die hond ouer word, sal sy óf vreesbevange óf aggressief raak en dan sommer onnodig mense of kinders aanval."
Matthee sê hulle het Lilo toe Vrydagoggend gaan haal en die DBV se veearts het haar dadelik begin behandel.
"Dit gaan in die omstandighede goed met Lilo. Haar stertjie waai al. Die operasie om die skade te herstel was ook 'n sukses."
Lilo is tans by die veearts onder waarneming.
Die DBV het op sy Facebook-blad vir skenkings gevra vir Lilo se operasie, behandeling en medikasie. Hulle benodig egter nog geld om haar behandeling voort te sit totdat sy dan beskikbaar gestel word vir aanneming.
"Sy kort 'n liefdevolle huis en eienaars wat haar die wêreld se liefde en aandag sal gee."
Enigiemand wat graag tot Lilo se mediese sorg wil bydra of moontlik belangstel in aanneming, kan die Bloemfontein DBV se Facebook-blad besoek vir meer besonderhede.
Werkers, wag hoor oor borgtog
Ek het nie woorde nie. Mag arme klein Lilo se lewe net beter word na hierdie bitter begin.
Die arme dier. Wat het sy gedoen om dit te verdien.
waghond opleiding… die eienaar het ook haar verantwoordelikheid onderduik deur nie navorsing te doen oor die hond se ras nie en nou dat sy nie 'n waghond kan wees nie teken die eienaar haar sommer af aand DBV.. siestog daardie ogies is so bang en alleen.. wens ons kon mense ook afteken as hul nie hul doel op aarde dien nie
Die samelewing of groot dele daarvan in SA is totaal verrot!!!
As liewe God Soddom en Gamorrah vernietig het oor hoe sondaadig was , wil ek nie weet hoe sondig sleg was hy. Want God moes ons lankal uitgeveë het